b"\n_START_ARTICLE_\nFred Schwarz\n_START_PARAGRAPH_\nFrederick Charles Schwarz (15. tammikuuta 1913 \xe2\x80\x93 24. tammikuuta 2009) oli australialainen l\xc3\xa4\xc3\xa4k\xc3\xa4ri ja antikommunistinen aktivisti. H\xc3\xa4n perusti Christian Anti-Communism Crusade (CACC) -j\xc3\xa4rjest\xc3\xb6n ja johti sit\xc3\xa4 aina 1990-luvulle._NEWLINE_Schwarz oli syntyisin Brisbanesta Australiasta. H\xc3\xa4nen is\xc3\xa4ns\xc3\xa4 oli Wienin juutalainen, joka muutti Australiaan 1905 ja k\xc3\xa4\xc3\xa4ntyi kristinuskoon ja ryhtyi helluntalaissaarnaajaksi. Fred Schwarz opiskeli Queenslandin yliopistossa kaksi tutkintoa. H\xc3\xa4n erikoistui psykologiaan ja piti omaa vastaanottoa Sydneyn l\xc3\xa4hi\xc3\xb6ss\xc3\xa4._NEWLINE_Schwarzin ryhtymiseen kommunismin vastustajaksi vaikutti v\xc3\xa4ittely vuonna 1940 australialaisen kommunistin kanssa, jonka j\xc3\xa4lkeen h\xc3\xa4n alkoi opiskella marxismi-leninismi\xc3\xa4 oppiakseen kaiken vastustajistaan. Schwarz teki useita kommunismia vastustavia puhekiertueita Yhdysvalloissa 1950-luvulla ja siirtyi Kaliforniaan 1960. H\xc3\xa4n perusti CACC:in 1960-luvulla ja johti sit\xc3\xa4 aina 1990-luvun loppupuolelle._NEWLINE_Schwarz kirjoitti kommunismia vastustavaa uutiskirjett\xc3\xa4 40 vuotta ja kirjoitti kolme kirjaa, joista 1960 julkaistu You Can Trust the Communists (to be Communists) muodostui bestselleriksi ja myi yli miljoona kappaletta._NEWLINE_Schwarzin antikommunismi perustui kristilliseen arvopohjaan ja vastusti kommunismin jumalattomuutta ja materialismia. Schwarzille kommunismi oli jakamaton monoliitti, jossa ei ollut sis\xc3\xa4isi\xc3\xa4 riitoja ja joka oli v\xc3\xa4\xc3\xa4j\xc3\xa4\xc3\xa4m\xc3\xa4tt\xc3\xa4 pyrkim\xc3\xa4ss\xc3\xa4 kohti maailmaherruutta. Schwarz piti kehitysapua ja aseapua kolmannen maailman maille haitallisena ja kannatti niiden lakkauttamista, koska t\xc3\xa4ll\xc3\xb6in Neuvostoliitto joutuisi tukemaan n\xc3\xa4it\xc3\xa4 maita, mik\xc3\xa4 kuluttaisi sen resursseja. Sen sijaan h\xc3\xa4n kannatti uskonnollisten l\xc3\xa4hetyssaarnaajien v\xc3\xa4rv\xc3\xa4\xc3\xa4mist\xc3\xa4 levitt\xc3\xa4m\xc3\xa4\xc3\xa4n antikommunismin sanomaa. Schwarz piti my\xc3\xb6s 1980-luvun euro-ohjuksia vastustavaa rauhanliikett\xc3\xa4 ja vihre\xc3\xa4\xc3\xa4 liikett\xc3\xa4 kommunistien salajuonena heikent\xc3\xa4\xc3\xa4 kapitalistista leiri\xc3\xa4._NEWLINE_Viimeisess\xc3\xa4 kirjassaan Beating the Unbeatable Foe: One Man's Victory over Communism, Leviathan, and the Last Enemy Schwarz julisti itsens\xc3\xa4 kommunismin kukistajaksi yst\xc3\xa4v\xc3\xa4ns\xc3\xa4 Ronald Reaganin kanssa. Schwarz kirjoitti kuolemaansa asti National Review -lehteen."